Joylardagi ijro hokimiyati organlari rahbarlari uchun xizmat uy-joylarini qurish, taqsimlash, foydalanish, saqlash va ta’mirlashni tashkil etish tartibi to‘g‘risidagi Nizomni tasdiqlash haqida

O‘zbekiston Respublikasi Prezidentining “Joylardagi ijro hokimiyati organlari va davlat organlarining hududiy bo‘linmalari rahbarlari uchun xizmat uy-joylari qurish chora-tadbirlari to‘g‘risida” 2016-yil 22-dekabrdagi PQ-2693-son qaroriga muvofiq Vazirlar Mahkamasi qaror qiladi: 
 1. Joylardagi ijro hokimiyati organlari rahbarlari uchun xizmat uy-joylarini qurish, taqsimlash, foydalanish, saqlab turish va ta’mirlashni tashkil etish tartibi to‘g‘risidagi nizom ilovaga muvofiq tasdiqlansin. 
 2. Qoraqalpog‘iston Respublikasi Vazirlar Kengashi Raisi, viloyatlar, tumanlar va shaharlar hokimlari ushbu qaror bilan tasdiqlangan nizom talablariga qat’iy rioya etilishini ta’minlasinlar, bunda quyidagilarga alohida e’tibor bersinlar:
 xizmat uy-joylarining qat’iy hisobini olib borish va ularni oqilona taqsimlash; 
 xizmat uy-joylari massivlari hududlarini zarur tarzda obodonlashtirish va ko‘kalamzorlashtirish; 
 xizmat uy-joylaridan maqsadli foydalanilishini, shuningdek ularning yaxlitligini va saqlanishini ta’minlash;
 xizmat uy-joylarini belgilangan muddatlarda ta’mirlash;
 ko‘rsatiladigan uy-joy-kommunal xizmatlar haqini o‘z vaqtida va to‘liq to‘lash. 
 3. O‘zbekiston Respublikasi Adliya vazirligi, Ichki ishlar vazirligi, Davlat bojxona qo‘mitasi, Bosh prokuratura va Milliy xavfsizlik xizmati O‘zbekiston Respublikasi Prezidentining “Joylardagi ijro hokimiyati organlari va davlat organlarining hududiy bo‘linmalari rahbarlari uchun xizmat uy-joylari qurish chora-tadbirlari to‘g‘risida” 2016-yil 22-dekabrdagi PQ-2693-qaroriga muvofiq qurilayotgan xizmat uy-joylarini taqsimlash, ulardan foydalanish, saqlash va ta’mirlashni tashkil etish tartibi to‘g‘risida idoraviy nizomlarni o‘n kun muddatda ishlab chiqsin va tasdiqlasinlar. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” aksiyadorlik jamiyati boshqaruvi raisi A.J. Ramatov zimmasiga yuklansin. 
 1. Mazkur Nizom O‘zbekiston Respublikasi Prezidentining “Joylardagi ijro hokimiyati organlari va davlat organlarining hududiy bo‘linmalari rahbarlari uchun xizmat uy-joylari qurish chora-tadbirlari to‘g‘risida” 2016-yil 22-dekabrdagi PQ-2693-son qaroriga muvofiq joylardagi ijro hokimiyati organlari rahbarlari (keyingi o‘rinlarda rahbarlar deb ataladi) uchun ushbu qaror doirasida qurilayotgan (keyingi o‘rinlarda — xizmat uy-joylari) xizmat uy-joylarini qurish, taqsimlash, foydalanish, saqlab turish va ta’mirlashni tashkil etish tartibini belgilaydi.
 2. Ushbu Nizom talablarini bajarish xizmat uy-joylarini qurish, taqsimlash, foydalanish, saqlab turish va ta’mirlash bo‘yicha barcha ishtirokchilar uchun majburiy hisoblanadi.
 3. Xizmat uy-joylarini qurish, obodonlashtirish, taqsimlash, ko‘chirib kiritish, foydalanish, saqlab turish va ta’mirlashni tashkil etish ushbu Nizomning 1-ilovasiga muvofiq sxema bo‘yicha amalga oshiriladi.
 4. “Qishloq qurilish invest” IK MChJ xizmat uy-joylari, shuningdek suv ta’minoti, kanalizatsiya tarmoqlari va ularga olib boradigan avtomobil yo‘llarini qurish buyurtmachisi, “Qishloq qurilish loyiha” MChJ esa — bosh loyiha tashkiloti hisoblanadi.
 Xizmat uy-joylari, shuningdek suv ta’minoti, kanalizatsiya tarmoqlari va ularga olib boradigan avtomobil yo‘llarini qurish bo‘yicha bosh pudrat tashkilotlari pudrat tashkilotlarining eng yaxshi takliflarini tanlash asosida, tender savdolari o‘tkazilmasdan aniqlanadi. 
 “O‘zbekenergo” AJ, “O‘ztransgaz” AK va “O‘zbektelekom” AK tegishli ravishda xizmat uy-joylarining elektr, gaz ta’minoti va aloqa tarmoqlarini qurish bo‘yicha buyurtmachilar hisoblanadi.
 5. Xizmat uy-joylarini qurish O‘zbekiston Respublikasi Prezidentining “Joylardagi ijro hokimiyati organlari va davlat organlarining hududiy bo‘linmalari rahbarlari uchun xizmat uy-joylari qurish chora-tadbirlari to‘g‘risida” 2016-yil 22-dekabrdagi PQ-2693-son qarori bilan belgilangan manbalar hisobidan moliyalashtiriladi.
 6. Xizmat uy-joylarining tashqi suv ta’minoti, kanalizatsiya, elektr va gaz ta’minoti, aloqa tarmoqlari va avtomobil yo‘llari tegishli ravishda markazlashtirilgan kapital qo‘yilmalar, “O‘zbekenergo” AJ, “O‘ztransgaz” AK va “O‘zbektelekom” AKning o‘z mablag‘lari, shuningdek O‘zbekiston Respublikasi Vazirlar Mahkamasi huzuridagi Respublika yo‘l jamg‘armasi mablag‘lari hisobidan barpo etiladi. 
 7. Xizmat uy-joylarini qurish uchun quyidagi namunaviy loyihalar qo‘llaniladi:
 0,06 gektar yer uchastkasida joylashadigan bir qavatli besh xonali uy-joylar — Qoraqalpog‘iston Respublikasi Vazirlar Kengashi va viloyatlar hokimliklari rahbarlari uchun;
 0,04 gektar yer uchastkasida joylashadigan va hovlisida qo‘shimcha binolari bo‘lgan ikki qavatli to‘rt xonali uy-joylar — tuman (shahar) hokimliklari rahbarlari uchun.
 8. Qoraqalpog‘iston Respublikasi Vazirlar Kengashi, viloyat, tuman va shaharlar hokimliklari tomonidan O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi hamda Qurilish vazirligi bilan kelishgan holda buyurtmachiga xizmat uy-joylarini qurish uchun xizmat uy-joylarini oluvchilar faoliyatining o‘ziga xos xususiyatlarini hisobga olib, qo‘shimcha inshootlar bo‘lmagan va muhandislik-transport kommunikatsiyalari bilan to‘liq ta’minlangan yer uchastkalari ajratiladi. 
 9. Qurilish vazirligi “Qishloq qurilish invest” IK va “Qishloq qurilish loyiha” MChJ, Qoraqalpog‘iston Respublikasi Vazirlar Kengashi hamda viloyatlar hokimliklari bilan birgalikda qurilish-montaj ishlari va loyiha yechimlarining sifatli bajarilishi, shuningdek shaharsozlik normalari va qoidalari talablariga rioya etilishi yuzasidan davlat arxitektura-qurilish, texnik va mualliflik nazoratini ta’minlaydi. 
 10. O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi va uning hududiy boshqarmalari xizmat uy-joylari, shuningdek ularning muhandislik-transport kommunikatsiyalari qurilishi uchun ajratiladigan mablag‘lardan maqsadli foydalanilishini tizimli asosda tekshiradi. 
 11. Xizmat uy-joylari massivlari hududlarini obodonlashtirish ishlari obodonlashtirish maqsadlari uchun mahalliy budjet parametrlarida nazarda tutilgan mablag‘lar doirasida amalga oshiriladi. 
 Xizmat uy-joylari massivlari hududlarini obodonlashtirishda yuridik va jismoniy shaxslarning xayriya mablag‘laridan ham foydalanish mumkin. 
 Xizmat uy-joylari massivlari hududlarini obodonlashtirish ishlari, shuningdek vakolatli organlari va hududiy tashkilotlar ko‘magida hasharlar o‘tkazish orqali ham amalga oshirilishi mumkin. 
 12. Tuman (shahar)lar hokimliklarining obodonlashtirish boshqarmalari:
 xizmat uy-joylari massivlari hududlarida tegishli tartibni va mazkur Nizom va qonunchilikning boshqa hujjatlari talablarining qat’iy bajarilishini;
 xizmat uy-joylari massivlari hududlaridagi barcha turdagi yashil ekinlarni sug‘orish, parvarish qilish hamda ularni yangilashni;
 xizmat uy-joylari massivlari hududlarining toza saqlanishini ta’minlashi shart.
 13. Ixtisoslashtirilgan sanitariya jihatidan tozalash tashkilotlari xizmat uy-joylari massivlari hududlaridan maishiy chiqindilar uchun konteynerli axlat to‘plash punktlarini hamda ularning o‘z vaqtida olib ketilishini belgilangan tartibda tashkil qiladi. 
 14. Qurilishi yakunlangan xizmat uy-joylari qabul komissiyasi tomonidan belgilangan tartibda foydalanish uchun qabul qilinadi. 
 Qurilishi yakunlangan xizmat uy-joylarini foydalanishga qabul qilish uchun Qoraqalpog‘iston Respublikasi Vazirlar Kengashi, viloyat, shahar va tumanlar hokimliklari qarorlari bilan ishchi va davlat komissiyalari tashkil etiladi. 
 Komissiyalar tarkibi shaharsozlik normalari va Qurilishi yakunlangan obyektlarni foydalanishga qabul qilish” ShNK 3.01.04-04 qoidalariga muvofiq tuziladi.
 15. Qurilishi yakunlangan xizmat uy-joylarini qabul qilishda aniqlangan kamchiliklar bosh pudratchi tashkilot tomonidan o‘z mablag‘lari hisobidan bartaraf etiladi. 
 16. Qabul komissiyasi a’zolari qurilishi yakunlangan xizmat uy-joylarini qabul qilishda texnik shartlar, loyiha-smeta hujjatlari, shuningdek shaharsozlik norma va qoidalaridan chetga chiqishlarni aniqlashgan taqdirda qabul qilish hujjati aniqlangan kamchiliklar bartaraf etilgandan so‘ng, belgilangan tartibda rasmiylashtiriladi. 
 17. Qurilishi yakunlangan xizmat uy-joylarini qabul qilish ishlari nihoyasiga yetkazilgach, qabul komissiyasi raisi tuman (shahar) hokimiga komissiyaning qabul qilish to‘g‘risidagi dalolatnomasini ushbu hujjatni tasdiqlash to‘g‘risida qaror qabul qilish uchun ko‘rib chiqishga kiritadi. 
 18. Tuman (shahar) hokimi komissiyaning qurilishi yakunlangan xizmat uy-joylarini foydalanishga qabul qilish to‘g‘risidagi dalolatnomasini tasdiqlash haqida qaror qabul qiladi.
 19. Tuman (shahar) hokimining qurilishi yakunlangan xizmat uy-joylarini foydalanishga qabul qilish to‘g‘risida komissiya dalolatnomasini tasdiqlash haqidagi qarori Qoraqalpog‘iston Respublikasi, viloyatlar va Toshkent shahri yer tuzish va ko‘chmas mulk kadastri davlat korxonasining tegishli tuman (shahar)dagi filiali tomonidan ushbu uylarga egalik qilish huquqini davlat ro‘yxatiga olish uchun asos hisoblanadi.
 20. Xizmat uy-joylari Qoraqalpog‘iston Respublikasi Vazirlar Kengashi va viloyatlar hokimliklari tomonidan mazkur Nizomning 2-ilovasiga muvofiq mamlakatimizda ishlab chiqarilgan mebel, maishiy texnika va boshqa xo‘jalik jihozlarining minimal ro‘yxatiga (keyingi o‘rinlarda minimal ro‘yxat deb ataladi) muvofiq jihozlanadi. 
 21. Xizmat uy-joylarini jihozlash uchun mebel, maishiy texnika va boshqa xo‘jalik jihozlari joylardagi ijro hokimiyati organlari tomonidan mahalliy budjet va qonunchilikda taqiqlanmagan boshqa manbalar mablag‘lari hisobidan minimal ro‘yxat asosida sotib olinadi. 
 22. Zarurat bo‘lganda minimal ro‘yxatga kiritilmagan mebel, maishiy texnika va boshqa xo‘jalik jihozlari xizmat uy-joylarida yashaydigan rahbarlar va ularning oila a’zolari tomonidan o‘z mablag‘lari hisobidan xarid qilinadi.
 23. O‘zbekiston Respublikasi Prezidentining “Joylardagi ijro hokimiyati organlari va davlat organlarining hududiy bo‘linmalari rahbarlari uchun xizmat uy-joylari qurish chora-tadbirlari to‘g‘risida” 2016-yil 22-dekabrdagi PQ-2693-son qarorining 3-ilovasi bilan tasdiqlangan ro‘yxatga kiritilgan joylardagi ijro hokimiyati organlari rahbarlari lavozimiga ko‘ra xizmat uy-joylarini olish huquqiga ega. 
 24. Xizmat uy-joylari joylardagi ijro hokimiyatining tegishli organlari birinchi rahbarlarining qarori bilan taqsimlanadi.
 25. Qabul qilingan qaror asosida xizmat uy-joylari balans ta’minotchisi rahbarlarga xizmat uy-joyi uchun order beradi va bu order shartnoma bo‘yicha beg‘araz foydalanish uchun taqdim etilgan xizmat uy-joyiga joylashishda asos bo‘ladi. 
 Order faqat haqiqatan bo‘sh turgan xizmat uy-joyi uchun berilishi mumkin.
 Orderni olishda barcha oila a’zolarining pasportlari (tug‘ilgani haqida guvohnoma) yoki ularning o‘rnini bosadigan boshqa hujjatlari taqdim etilishi kerak. 
 Order bevosita xizmat uy-joy beriladigan rahbarga topshiriladi.
 Uy-joyni beg‘araz foydalanish uchun berish va berilgan xizmat uy-joyiga ko‘chib kirish to‘g‘risida shartnoma tuzilgandan so‘ng order balans ta’minotchisiga qat’iy hisobda turadigan hujjat sifatida saqlash uchun topshirilishi kerak. 
 26. Xizmat uy-joyi beriladigan rahbar balans ta’minotchisi bilan uy-joyni beg‘araz foydalanish uchun taqdim etish to‘g‘risida shartnoma tuzadi. 
 Shartnomada tomonlarning huquqlari, majburiyat va javobgarligi, shuningdek xizmat uy-joyini berish, saqlab turish, foydalanish, ta’mirlash, ko‘chib kirish va qaytarish tartibi belgilanadi.
 27. Xizmat uy-joylari joylardagi ijro hokimiyatining tegishli organlariga biriktiriladi va ular bo‘linmaydi, almashtirilmaydi va xususiylashtirilmaydi.
 28. Xizmat uy-joylaridan belgilangan maqsaddan tashqari foydalanish yoki ularni ijaraga berish taqiqlanadi. 
 29. Xizmat uy-joylaridan foydalanadigan rahbarlar va ularning oila a’zolari ushbu uylarni tegishli holatda saqlashi shart. 
 Xizmat uy-joylarining yaxshi holatda saqlanishi uchun mas’uliyat rahbar va uning oila a’zolari zimmasiga yuklanadi.
 30. Xizmat uy-joylaridan ushbu uylarda yashaydigan rahbarlar va ularning oila a’zolari tomonidan o‘z mablag‘lari hisobidan foydalaniladi, saqlanadi va ta’mirlanadi.
 31. Xizmat uy-joylarini faqat belgilangan muddatlarda, ayrim holatlarda belgilangan muddatgacha Qoraqalpog‘iston Respublikasi Vazirlar Kengashi Raisi va viloyatlar hokimlari bilan kelishgan holda mukammal ta’mirlashga yo‘l qo‘yiladi. 
 32. Xizmat uy-joylari Qoraqalpog‘iston Respublikasi Vazirlar Kengashi va viloyatlar hokimliklari mahalliy budjeti mablag‘lari, budjetdan tashqari mablag‘lari, shuningdek, qonunchilikda taqiqlanmagan boshqa manbalar hisobidan mukammal ta’mirlanadi. 
 33. Qoraqalpog‘iston Respublikasi Vazirlar Kengashi va viloyatlar hokimliklarining “Yagona buyurtmachi xizmati” injiniring kompaniyalari xizmat uy-joylarini mukammal ta’mirlash ishlari buyurtmachilari hisoblanadi. 
 34. Tashqi muhandislik tarmoqlari va inshootlardan “O‘zsuvta’minot” AJ, “O‘zbekenergo” AJ, “O‘ztransgaz” va “O‘zbektelekom” AK tashkilotlari tomonidan foydalaniladi va saqlanadi.
 35. Xizmat uy-joylarida yashaydigan rahbarlar kommunal xizmatlar bilan barcha kommunal xizmatlar turlarini jismoniy shaxslar (aholi) uchun belgilangan tariflar bo‘yicha ko‘rsatish haqida shartnomalar tuzadi. 
 36. Ko‘rsatiladigan kommunal xizmatlar uchun to‘lovlar xizmat uy-joylarida yashayotgan rahbarlar va ularning oila a’zolari tomonidan o‘z mablag‘lari hisobidan, belgilangan tartibda to‘lanadi. 
 Rahbarlar yoki ularning oila a’zolari uy-joy-kommunal xizmatlar haqini vijdonan va o‘z vaqtida to‘lashi va qarz hosil bo‘lishiga yo‘l qo‘ymasligi lozim. 
 37. Joylardagi ijro hokimiyati organlari xizmat uy-joylarida yashaydigan rahbarlardan uy-joy-kommunal xizmatlar uchun to‘lovlarni belgilangan tartibda ish haqidan ushlab qolish shaklida qabul qilishi va keyinchalik bu mablag‘larni kommunal xizmatlar ko‘rsatuvchi tashkilotlar hisob-raqamiga ularning yozma arizasiga binoan o‘tkazishi mumkin. 
 38. Xizmat uy-joylarini rahbarlar va ularning oila a’zolari rahbar egallab turgan lavozimdan bo‘shagach bo‘shatishi lozim. 
 39. Uy-joyni beg‘araz foydalanish uchun berish to‘g‘risidagi shartnomani bekor qilish va xizmat uy-joyidan rahbar va uning oila a’zolarini ko‘chirib chiqarish tartibi shartnoma bilan belgilanadi.
 40. Xizmat uy-joylarini qurish, taqsimlash, foydalanish, saqlash va ta’mirlashni tashkil etishda paydo bo‘ladigan kelishmovchilik va bahslar qonunchilikda belgilangan tartibda ko‘rib chiqiladi.
 41. Mazkur Nizomning bajarilishini Qoraqalpog‘iston Respublikasi Vazirlar Kengashi, viloyat, shahar va tumanlar hokimliklari hamda boshqa davlat organlari o‘z vakolatlari doirasida nazorat qiladi. 
 42. Ushbu Nizom talablari buzilishida aybdor bo‘lgan shaxslar qonunchilikka muvofiq javob beradi.